SET ปิดลบ 11 จุด เซ่นข่าวนักบอลป่วย “โควิด” ก่อนลงสนามไทยลีก โบรกมองสัปดาห์หน้าผันผวนต่อ
SET ปิดลบ 11 จุด เซ่นข่าวนักบอลป่วย “โควิด” ก่อนลงสนามไทยลีก โบรกมองสัปดาห์หน้าผันผวนต่อ
14 ก.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,279.96 จุด ลดลง 10.93 จุด (-0.85%) มูลค่าการซื้อขาย 44,155.40 ล้านบาท
10 หุ้นกดดัชนีวันนี้

ด้านนักวิเคราะห์ ระบุว่า ตลาดหุ้นไทยในช่วงบ่ายนี้ปรับตัวลงหลังจากที่มีข่าวพบนักฟุตบอล ติดเชื้อโควิด-19 จากการตรวจคัดกรองก่อนเปิดสนามไทยลีก และยังมีชาวญี่ปุ่นที่เดินทางกลับจากไทย ตรวจพบว่าติดเชื้อโควิด-19 อีก 3 ราย สร้างความกังวลสถานการณ์การแพร่ระบาดไวรัสโควิด-19 ส่งผลให้ตลาดอ่อนตัวลงมากกว่าตลาดต่างประเทศ
โดยตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบสลับกัน โดยตลาดหลัก ๆ อย่างตลาดหุ้นจีน, ญี่ปุ่น และเกาหลี ต่างก็บวกกันได้ และดาวโจนส์ฟิวเจอร์สบ่ายนี้ก็บวกได้ถึง 170 จุด ส่วนตลาดในยุโรปเทรดบ่ายนี้ก็ทรงตัวแม้จะติดลบเล็กน้อยแค่ 0.2%
ทั้งนี้ สัปดาห์หน้ามีหลายปัจจัยที่จะต้องติดตามดู ไม่ว่าจะการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ในวันที่ 15-16 ก.ย., การชุมนุมทางการเมืองในประเทศในวันที่ 19 ก.ย., การปรับน้ำหนักลงทุนหุ้นของฟุตซี่ที่จะมีขึ้นในกลางเดือนนี้ และตัวเลขการผลิตภาคอุตสาหกรรมเดือนส.ค.ของจีน ที่จะออกมาในสัปดาห์หน้า
แนวโน้มการลงทุนในสัปดาห์หน้าคาดตลาดมีโอกาสที่จะผันผวนได้ พร้อมให้แนวรับ 1,260-1,270 จุด ส่วนแนวต้าน 1,300 จุด

ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
JMART มูลค่าการซื้อขาย 2,072.51 ล้านบาท ปิดที่ 13.40 บาท ลดลง 2.00 บาท
JMT มูลค่าการซื้อขาย 1,991.50 ล้านบาท ปิดที่ 29.25 บาท ลดลง 3.00 บาท
STGT มูลค่าการซื้อขาย 1,877.68 ล้านบาท ปิดที่ 68.25 บาท เพิ่มขึ้น 1.50 บาท
MINT มูลค่าการซื้อขาย 1,281.96 ล้านบาท ปิดที่ 21.60 บาท ลดลง 0.80 บาท
SUPER มูลค่าการซื้อขาย 1,108.56 ล้านบาท ปิดที่ 0.84 บาท ลดลง 0.04 บาท